กรุงเทพมหานคร ชี้แจงหลักเกณฑ์และวิธีการแจ้งเหตุกรณีพบผู้ที่เป็น หรือมีเหตุอันควรสงสัยว่าเป็นโรคโควิด -19
กรุงเทพมหานคร ชี้แจงหลักเกณฑ์และวิธีการแจ้งเหตุกรณีพบผู้ที่เป็น หรือมีเหตุอันควรสงสัยว่าเป็นโรคโควิด -19พล.ต.ท.โสภณ พิสุทธิวงษ์ รองผู้ว่าราชการกรุงเทพมหานคร เปิดเผยว่า คณะกรรมการควบคุมโรคติดต่อกรุงเทพมหานคร แจ้งว่า เนื่องจากประกาศกระทรวงสาธารณสุข ให้โรคโควิด -19 เป็นโรคติดต่ออันตราย มีผลบังคับใช้ตั้งแต่วันที่ 1 มีนาคม 2563 ตามพระราชบัญญัติโรคติดต่อ พ.ศ. 2558 กำหนดให้แจ้งเหตุกรณีพบผู้ที่เป็น หรือมีเหตุอันควรที่สงสัยว่าเป็นโรคโควิด -19 ภายใน 3 ชั่วโมงนับจากพบเหตุนั้น โดยผู้ที่ต้องดำเนินการแจ้ง ได้แก่ เจ้าบ้านหรือผู้ควบคุมดูแลบ้าน เจ้าของหรือผู้ควบคุมสถานประกอบการ แพทย์ผู้ทำการรักษา ผู้รับผิดชอบในสถานพยาบาล ผู้ที่ทำการชันสูตรทางการแพทย์หรือ ผู้รับผิดชอบในสถานที่ที่มีการชันสูตร  สำหรับการแจ้งเหตุ ให้เตรียมข้อมูล ประกอบด้วย ชื่อ ที่อยู่ของผู้แจ้ง ความสัมพันธ์กับผู้ป่วยหรือผู้ที่มีเหตุอันควรสงสัยว่าป่วยด้วยโรคโควิด -19 ชื่อ ที่อยู่ อายุ เพศ สัญชาติของผู้ป่วยหรือผู้มีเหตุอันควรสงสัยว่าป่วย อาการสำคัญ ผลการวินิจฉัยโรคขั้นต้นของแพทย์ผู้ทำการรักษา (ถ้ามี) วันที่เริ่มป่วยหรือมีเหตุอันควรสงสัยว่าป่วย กรณีแจ้งโดยผู้รับผิดชอบในสถานพยาบาล ผู้ที่ทำการชันสูตรทางการแพทย์หรือผู้รับผิดชอบในสถานที่ที่มีการชันสูตร ให้แจ้งข้อมูลตามแบบที่กรมควบคุมโรคกำหนด โดยสามารถแจ้งโดยตรงที่เจ้าพนักงานควบคุมโรคติดต่อ หรือทำหนังสือ หรือโทรศัพท์ แจ้งที่ศูนย์บริการสาธารณสุข โรงพยาบาลในสังกัดกรุงเทพมหานคร ทุกแห่ง หรือที่กองควบคุมโรคติดต่อ สำนักอนามัย โทร. 09 4486 0051 หรือที่สายด่วนกรมควบคุมโรค โทร. 1422 ทั้งนี้เจ้าหน้าที่ผู้รับแจ้งจะให้คำแนะนำและดำเนินการในส่วนที่เกี่ยวข้องต่อไป